KIRJALLINEN KYSYMYS E-0072/00

esittäjä(t): Mathieu Grosch (PPE-DE) komissiolle

(24. tammikuuta 2000)

Aihe: Lastulevyn valmistaminen jätepuusta

Alankomaiden kansanterveys-, aluesuunnittelu- ja ympäristöministeriön ympäristöasioista vastaavan pääosaston yksikön DGM/A/GA kirjeestä (viite: NL 94141) ilmenee, että alankomaalainen yritys

Van der Galiën on toimittanut 1 500 tonnia jätepuuta belgialaiselle yritykselle Unilin N.V. lastulevyn valmistamista varten. (Alkuperäinen teksti: de aanvraag heeft betrekking op uitvoer uit Nederland van 1 500 000 kg geshredderd behandeld hout naar Unilin N.V. in België met het oogmerk deze afvalstoff in te zetten bij de productie van spaanplaat. Suomennos: toimeksianto koskee 1 500 000 kilon painoisen käsiteltyä jätepuuta sisältävän erän toimittamista Alankomaista Belgiaan Unilin N.V. -nimiselle yritykselle jätepuun käyttämiseksi lastulevyn valmistamiseen.)

Kyseinen ministeriö on luokitellut jätepuun vaarattomaksi Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvontaa ja tarkastamista koskevassa asetuksessa 259/93/ETY(1) mainittujen vaatimusten ja kriteereiden mukaisesti. Ministeriö perustaa näkemyksensä tutkimukseen, jonka Van der Galiën on teettänyt laboratoriolla Koch Bedomtechniek Eurolab, joka sijaitsee Deventerissä (Alankomaat). Tässä tutkimuksessa, jossa yhtä jätepuukiloa kohden tehtiin kaksi testiä, ei tutkittu muun muassa seuraavien aineiden pitoisuuksia: kadmium, barium, kromi, kupari, koboltti ja nikkeli. Lisäksi tutkimuksessa löydettiin liian korkeita arvoja sekä polysyklisten aromaattisten hiilivetyjen osalta (72 ja 146 mg/kg, kun raja-arvo on 40 mg/kg) että pentakloorifenolin osalta (0,73 mg/kg, kun raja-arvo on 0,002 mg/kg), mikä osoittaa, että jätteet sisältävät puunsuoja-aineella kyllästettyä puuta, joka on ongelmajätettä.

1. Voiko Euroopan komissio varmistaa asetuksen 259/93/ETY mukaisesti, että tästä jätepuusta valmistetut lastulevyt eivät millään lailla aiheuta terveysriskiä niiden käyttäjille, kun otetaan huomioon, että puunsuoja-aineet ovat syöpää aiheuttavia aineita?

2. Jos komissio ei voi varmistaa lastulevyjen vaarattomuutta, voiko se käynnistää asiasta kattavan tutkimuksen kuluttajien luottamuksen voittamiseksi?

(1) EYVL L 30, 6.2.1993, s. 1.

Margot Wallströmin komission puolesta antama vastaus

(7. maaliskuuta 2000)

Euroopan yhteisössä, Euroopan yhteisöön ja Euroopan yhteisöstä tapahtuvia jätteiden siirtoja säädellään 1 päivänä helmikuuta 1993 annetulla neuvoston asetuksella (ETY) N:o 259/93. Hyödynnettäväksi tarkoitetun jätteen siirtoon yhteisössä sovellettava menetelmä määritellään asetuksen liitteissä IIIV vahvistetulla jätteiden luokittelulla. Käsittelemätön puujäte kuuluu asetuksen (ETY) N:o 259/93 liitteessä II olevaan luokkaan GL 010 ja käsitelty puujäte sen liitteessä III olevaan luokkaan AC 170. Asetuksen (ETY) N:o 259/93 37 artiklan mukaisesti perustetun yhteysyksikköjen ryhmän asiantuntijat ovat yhtä mieltä siitä, että puujätettä on pidettävä käsiteltynä, jos puulle on tehty mikä tahansa muu kuin puhtaasti mekaaninen käsittely. Vastaavasti puujätettä on pidettävä käsittelemättömänä ainoastaan siinä tapauksessa, jos puuta ei ole käsitelty millään muulla tavalla kuin puhtaasti mekaanisella käsittelyllä.

Arvoisan parlamentin jäsenen antamien tietojen perusteella komissio katsoo, että kyseessä oleva puujäte on käsiteltyä puujätettä. Asetuksen (ETY) N:o 259/93 mukaan tällaisen jätteen siirtämisestä on ilmoitettava. Ilmoitusmenettely mahdollistaa hyödynnettäväksi tarkoitetun kyseisen jätteen kuljetuksen yhteisössä lähtö-, määrä- ja kauttakuljetuspaikan viranomaisten ennakkoon antamalla suostumuksella.

Asetuksessa (ETY) N:o 259/93 vahvistetaan rajat ylittävien jätekuljetusten valvontaan ja tarkastuksiin sovellettavat järjestelyt. Jätteistä 15 päivänä heinäkuuta 1975 annetussa neuvoston direktiivissä 75/442/EEC(1), sellaisena kuin se on muutettuna, vahvistetaan yhteisön jätehuoltoa koskevat periaatteet. Kyseisen direktiivin 4 artiklassa jäsenvaltiot velvoitetaan varmistamaan, että jätteet hyödynnetään tai niistä huolehditaan vaarantamatta ihmisten terveyttä ja käyttämättä menetelmiä, jotka voivat vahingoittaa ympäristöä.

Sen paremmin asetuksessa (ETY) N:o 259/93 kuin direktiivissä 75/442/ETY ei kuitenkaan anneta jätteiden hyödyntämisessä syntyviä tuotteita koskevia vaatimuksia. Uusiotuotteiden on täytettävä kyseistä tuotetta koskevat yleiset vaatimukset. Koska lastulevystä ei ole erityisiä yhteisön vaatimuksia, tapaukseen on sovellettava yleisestä tuoteturvallisuudesta 29 päivänä kesäkuuta 1992 annettua neuvoston direktiiviä 92/59/ETY(2).

Komissio ei voi parlamentin jäsenen antamien tietojen perusteella arvioida, aiheuttavatko kyseessä olevasta jätteestä valmistetut lastulevyt terveysriskin. Se ei pysty näiden tietojen perusteella myöskään lausumaan, täyttyvätkö direktiivin 92/59/ETY vaatimukset kyseisessä tapauksessa.

Arvoisaa parlamentin jäsentä kehotetaan toimittamaan lisätietoja.

(1) EYVL L 194, 25.7.1975.

(2) EYVL L 228, 11.8.1992.